Forslag til RÅDETS BESLUTNING om ændring af artikel 3 i Rådets beslutning 98/198/EF af 9. marts 1998

(forelagt af Kommissionen)

BEGRUNDELSE

1. Ved brev registreret i Kommissionens Generalsekretariat den 16. juni 2000 anmodede regeringen for Det Forenede Kongerige om tilladelse til i medfør af artikel 27 i Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter - Det fælles merværdi afgiftssystem: ensartet beregningsgrundlag [1] - at forlænge den undtagelses foranstaltning, der var blevet godkendt ved Rådets beslutning 95/252/EF af 29. juni 1995 [2], senere forlænget ved Rådets beslutning 98/198/EF af 9. marts 1998 [3] og igen ved Rådets beslutning 1999/79/EF af 18. januar 1999 [4].

[1] EFT L 145 af 13.6.1977, s. 1. Direktivet er senest ændret ved direktiv 2000/17/EF (EFT L 84 af 5.4.2000, s. 24).

[2] EFT L 159 af 11.7.1995, s. 19.

[3] EFT L 76 af 13.3.1998, s. 31.

[4] EFT L 27 af 2.2.1999, s. 22.

2. I overensstemmelse med førnævnte artikel 27 er de øvrige medlemsstater ved brev af 28 juli 2000 blevet underrettet om Det Forenede Kongeriges anmodning.

3. I henhold til ovennævnte beslutninger er Det Forenede Kongerige bemyndiget til at anvende en foranstaltning, hvorefter en lejer eller leasingtager kun gives fradragsret for 50% af momsen på leje eller leasing af en personbil, når bilen anvendes til privat brug. Den begrænsede fradragsret opvejer den moms, der ellers skulle opkræves for bilens anvendelse til privat brug. Den nuværende bemyndigelse udløber den 31. december 2000.

4. Kommissionen forelagde den 17. juni 1998 et forslag til Rådets direktiv [5] om ændring af sjette direktiv med hensyn til ordningen for fradrag af merværdiafgift. Forslaget tager sigte på en tilnærmelse af de gældende regler inden for Fællesskabet om begrænsninger af fradragsretten for moms på visse typer udgifter, herunder alle udgifter i forbindelse med personbiler. Hvis dette direktiv bliver vedtaget, vil det gøre Det Forenede Kongeriges undtagelsesforanstaltning overflødig.

[5] EFT C 219 af 15.7.1998, s. 16.

5. I betragtning af den nødvendige tidsramme for vedtagelsesproceduren er det efter Kommissionens mening usandsynligt, at forslaget til direktiv vil kunne træde i kraft før 31. december 2000.

6. På denne baggrund mener Kommissionen, at artikel 3 i beslutning 98/198/EF bør ændres, således at gyldighedsperioden for bemyndigelsen forlænges indtil datoen for det nye direktivs ikrafttræden, dog ikke senere end 31. december 2003, således at det til den tid på grundlag af Rådets drøftelser kan vurderes, hvorvidt en undtagelsesforanstaltning fortsat vil være nødvendig.

Forslag til RÅDETS BESLUTNING om ændring af artikel 3 i Rådets beslutning 98/198/EF af 9. marts 1998

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [6], særlig artikel 27,

[6] EFT L 145 af 13.6.1977, s.1. Direktivet er senest ændret ved direktiv 2000/17/EF (EFT L 84 af 5.4.2000, s. 24).

under henvisning til forslag fra Kommissionen [7], og

[7] EFT C af , s. .

ud fra følgende betragtninger:

(1) I medfør af artikel 27, stk. 1, i sjette momsdirektiv kan Rådet med enstemmighed på forslag af Kommissionen give en medlemsstat tilladelse til at indføre eller forlænge særlige foranstaltninger, der fraviger direktivet, for at forenkle afgiftsopkrævningen eller for at undgå visse former for svig eller unddragelse.

(2) Ved brev registreret i Kommissionens Generalsekretariat den 16. juni 2000 anmodede regeringen for Det Forenede Kongerige om tilladelse til at forlænge den undtagelsesforanstaltning, der var blevet givet tilladelse til med Rådets beslutning 95/252/EF af 29. juni 1995, Rådets beslutning 98/198/EF af 9. marts 1998 og Rådets beslutning 1999/79/EF af 18. januar 1999.

(3) De øvrige medlemsstater er ved brev af 28 juli 2000 blevet underrettet om Det Forenede Kongeriges anmodning.

(4) Foranstaltningen tager sigte på dels at give en lejer eller leasingtager fradragsret for kun 50% af momsen på leje eller leasing af en personbil, når bilen anvendes til privat brug, dels på ikke at opkræve moms af privatkørsel i den pågældende bil.

(5) De forhold, der de jure og de facto berettigede denne bemyndigelse til at anvende en undtagelsesforanstaltning, har ikke ændret sig og er fortsat gældende.

(6) Kommissionen forelagde den 17. juni 1998 et forslag til Rådets direktiv [8] om ændring af sjette direktiv med hensyn til ordningen for fradrag af merværdiafgift.

[8] EFT C 219 af 15.7.1998, s. 16.

(7) Forslaget tager sigte på en tilnærmelse af begrænsningerne i fradragsretten for moms og dermed af de uensartede nationale bestemmelser i Fællesskabet, navnlig med hensyn til udgifter i forbindelse med personbiler.

(8) Det vil derfor være hensigtsmæssigt at forlænge gyldigheden for bemyndigelsen indtil nævnte direktivs ikrafttræden. Denne bemyndigelse udløber dog senest den 31. december 2003, hvis direktivet ikke skulle være trådt i kraft på dette tidspunkt, da det til den tid på grundlag af Rådets drøftelser kan vurderes, hvorvidt en undtagelsesforanstaltning er nødvendig.

(9) Foranstaltningen har ingen negativ indvirkning på De Europæiske Fællesskabers egne indtægter fra merværdiafgiften -

VEDTAGET FØLGENDE BESLUTNING:

Artikel 1

Artikel 3 i beslutning 98/198/EF affattes således:

"Denne bemyndigelse udløber på datoen for ikrafttrædelsen af fællesskabsregler for de udgifter, der ikke er omfattet af retten til fradrag i merværdiafgiften i overensstemmelse med artikel 17, stk. 6, i sjette direktiv, dog senest den 31. december 2003."

Artikel 2

Denne beslutning er rettet til Det Forenede Kongerige.

Udfærdiget i Bruxelles, den

På Rådets vegne

Formand